Raya i posljednji zmaj

***Raya i posljednji zmaj*** () američki je računarsko animirani avanturističko-fantastični film iz 2021. U režiji Dona Halla i Carlosa Lópeza Estrade sa scenarijem Qui Nguyen i Adele Lim, *Raya i posljednji zmaj* jest 59. film Walt Disney Animation Studiosa. Temelji se na tradicionalnim kulturama jugoistočne Azije. Glasove glavnih likova posudili su: Kelly Marie Tran, Awkwafina, Izaac Wang, Gemma Chan, Daniel Dae Kim, Benedict Wong i Sandra Oh. Film prikazuje princezu ratnicu koja je tražila legendarnog posljednjeg zmaja u nadi da će vratiti zmajev dragulj koji će povratiti njenog oca i protjerati zle duhove poznate kao Druun iz zemlje Kumandre.

Walt Disney Studios Motion Pictures planirao je objaviti film u kina u SAD-u 25. novembra 2020. Međutim, objava je bila odgođena do 2. marta 2021. zbog pandemije COVID-a 19. Film je bio dostupan u 2D-u, RealD 3D-u, Dolby Cinema, IMAX, 4DX i ScreenX. Film je istovremeno bio dostupan na usluzi Disney+ kao rezultat djelovanja pandemije na kina. U julu 2021, ubrzo nakon premijum-objave, film je postao drugi najgledaniji audiovizualni medij za striming iza Netflixove pete sezone *Lucifera*. Film je postao treći najuspješniji film po broju mrežnih prijenosa 2021, zaradio je preko 130 miliona dolara širom svijeta i dobio je pozitivne kritike. Kritičari su hvalili animaciju, dok su drugi bili polarizirano reagirali na zastupljenost reprezentacije jugoistočnoh Azijata u glumačkoj postavi.

Film je dobio razna priznanja. Nominiran je za najbolji animirani film na 94. dodjeli "Oskara" koja će se održati 27. marta 2022. i nominiran je u istoj kategoriji na 79. dodjeli "Zlatnog globusa", ali je tu nagradu osvojio film *Encanto: Naš čarobni svijet* koji je također napravio Walt Disney Animation Studios. Također predvodi 49. dodjelu nagrada "Annie" s 10 nominacija. Kelly Marie Tran i Awkwafina dobile su različite nominacije za svoje nastupe kao glavna junakinja Raya i deutragonistica Sisu; Tran je bila nominirana za najbolju izvedbu u animaciji na 10. dodjeli nagrada "NCFCA", 49. dodjeli nagrada "Annie", 15. dodjeli nagrada Alliance of Women Film Journalists, 20. dodjeli nagrada WAFCA i Hawaii Film Critics Society Awards, osvojivši zadmju; Awkwafina je, s druge strane, dobila nominacije za svoj nastup na 15. dodjeli nagrada Alliance of Women Film Journalists, 53. dodjeli nagrada NAACP Image i 20. dodjeli nagrada WAFCA, osvojivši zadnju.

## Radnja 
Druuni, zli, tamni duhovi koji okamenjuju svako žive biće pred njima, napali su prekrasni i mirni potkontinent Kumandru. Sisu, posljednji preživjeli zmaj, koncentrira svoju magiju u dragulj i raznese Druune, oživljavajući Kumandrin narod, ali ne i zmajeve. Borba za moć dragulja dijeli Kumandrin narod u pet odvojenih kraljevstava pod nazivima: Očnjak, Srce, Kičma, Kandža i Rep, što odgovara njihovom smještaju duž gigantske rijeke u obliku zmaja.

Pet stotina godina kasnije, poglavica Benja iz plemena Srce, koje je na kraju zadržalo posed zmajevog dragulja, obučava svoju kćer, mladu ratničku princezu Rayu da zaštiti dragulj. Čvrsto vjerujući da se Kumandra može ponovo ujediniti, Benja održi gozbu za vodstvo svih pet plemena. Tokom gozbe se Raya sprijatelji s Namaari, kćerkom poglavice Virane i princeza plemena Očnjak. Namaari Rayi dadne privjesak sa zmajem i objasni joj da legenda kaže da posljednji zmaj, Sisu, još uvijek postoji i može biti sazvana. Vjerujući Namaari, Raya joj pokaže komoru dragulja. Namaari iznevjeri Rayu da ukrade dragulj za pleme Očnjak. Upozoreni na napad, Benja i druga plemena stignu i počnu se boriti oko dragulja i u borbi ga slome na pet komada. Uništenje dragulja stvori pukotinu u tlu koja oslobodi Druune koji brzo napadu pleme Srca. Jedan član svakog plemena ukrade komad dragulja i pobjegne. Benja primjeti da može potjerati Druune vodom te se žrtvuje, bacivši Rayu u rijeku prije nego što ga Druuni okamene.

Šest godina kasnije, Raya krene na put oko Kumandre da pronađe Sisu da napravi novi kamen koji će protjerati Druune. Uspije ju sazvati kod brodoloma u Repu gdje Sisu prizna da nije napravila dragulj, ali ga je držala u ime svoje četvoro braće i sestara, koji su svi doprinjeli čaroliji dragulja. Raya i Sisu zajedno odluče zajedno pronači sva četiri komada dragulja da ga ponovo naprave i zauvijek protjeraju Druune, te da vrate život svakoj okamenjenoj osobi.

Raya i Sisu putuju kroz plemena, vraćaju komadiće dragulja i sklapaju nova prijateljstva: mladog restoratera Bouna iz Repa, lukavu bebu Noi iz Kandže i ratnika Tonga iz Kičme. Svaki od njih je izgubio svoje voljene zbog Druuna. Namaari progoni Rayu, nadajući se da će dobiti krhotine dragulja za pleme Očnjak. Svaki komad dragulja koji steknu blagoslovi Sisu magičnim moćima jedne od njene braće i sestara. Raya, ne vjerujući u potpunosti njihovim novim prijateljima, insistira da Sisu ostane prerušena u čovjeka, ali Sisu se otkriva kako bi spasila Rayu od Namaari u Kičmi.

U Očnjaku, Sisu uvjerava Rayu da predloži savez Namaari umjesto da ukrade posljednji komad dragulja. Kao gest povjerenja, Raya vrati privjesak koji joj je Namaari poklonila prije mnogo godina. Namaari, rastrgnuta između svoje odgovornosti prema Očnjaku i želje da pomogne poraziti Druune, prijeti im samostrijelom. Sisu pokuša smiriti Namaari, ali Raya napadne svojim mačem, uzrokujući da se Namaarijin samostrijel ispali i ubije Sisu.

Sisuina smrt odvede svu vodu Kumandre, dozvoljavajući Druunima da zavladaju carstvom. Bijesna zbog Namaarijinih postupaka, Raya progoni Namaari, koju zatekne kako tuguje zbog okamenjenosti svoje majke i oni se bore dok Rayini prijatelji koriste komade dragulja da evakuiraju ljude iz Očnjaka. Raya pobjedi i pripremi se ubiti Namaari, ali prestane nakon što shvati svoju ulogu u Sisuinoj smrti zbog njene nesposobnosti da vjeruje drugima. Raya i Namaari krenu u pomoć ostalima. Dok Druuni napadaju njenu grupu, Raya se prisjeća kako je povjerenje omogućilo Sisu da spasi svijet. Ona podstiče ostale da se ujedine i ponovo sastave dragulj, pokazujući svoju vjeru u Namaari predajući joj komad dragog kamenja i dopuštajući Druunima da je uzme. Ostali naprave isto i Namaari ponovo sastavi dragulj prije nego što Druuni i nju okamene. S ponovo sastavljenim zmajevim draguljem, oslobođen je snažan udarni val koji se proširi Kumandrom, uništi sve Drune i izaziva čarobnu oluju koja oživljava sve zajedno sa svim zmajevima koji kasnije ožive Sisu. Grupa se ponovo ujedini sa svojim izgubljenim voljenima, uključujući Rayu i njenog oca, a plemena i zmajevi se okupe u Srcu kako bi se ponovo ujedinili kao Kumandra.
[mini|[Awkwafina daje glas naslovnom "posljednjem zmaju", Sisu]]

## Glasovna postava 
* Kelly Marie Tran u ulozi Raye, hrabre i odlučne ratnice i princeze Srca koja trenira da postane čuvarica dragulja zmaja. Kako bi vratila mir Kumandri, ona kreće u potragu za posljednjim zmajem. posljednjeg postojećeg zmaja. Ima šašavu i pomalo nesigurnu ličnost, ali je također hrabra, ljubazna i mudra.
* Izaac Wang u ulozi Bouna, harizmatičnog desetogodišnjeg preduzetnika koji je porijeklom iz Repa. Izgubio je porodicu zbog Druuna.
*Gemma Chan u ulozi Namaari, ratnice, princeze Očnjaka i Rayine suparnice.
**Jona Xiao daje glas mlađoj Namaari.
*Daniel Dae Kim u ulozi poglavice Benja, Rayinog oca i vođe Srca.
*Benedict Wong u ulozi Tonga, strašnog, visokog, dobrodušnog ratnika iz Kičme koji je izgubio svoju porodicu i ostale seljane zbog Druuna.
*Alan Tudyk u ulozi Tuk Tuka, Rayinog najboljeg prijatelja. On je veliki hibrid armadila i mokrice na kojem Raya jaše. Dumbfoundeada (cvjećar Chai), Sunga Kanga (Dang Hai, bivši poglavica Kandže), Sierre Katow (trgovka u Kandži i službenica u Očnjaku), Rossa Butlera (poglavica Kičme), Françoisa Chaua (Wahn), Gordona Ipa i Paula Yena (trgovci u Kandži).

## Produkcija 
### Razvoj 
U oktobru 2018. je *Deadline Hollywood* izvijestio da je Disney razvijao fantastični animirani film u produkciji Osnata Shurera i sa scenarijem Adele Lim. Također bi Paul Briggs i Dean Wellins imali režiserski debi. Večina njih su već prije radili na Disneyjevim filmovima, uključujući *Snježno kraljevstvo* (2013), *Zootropola* (2016) i *Vaiana: Potraga za mitskim ostrvom* (2016). Film je u to vrijeme bio bez naslova i njegovi likovi su ostali nejasni zbog Disneyjeve politike tajnosti u vezi s hronologijom razvoja, ali detalji o ulogama nagovještavali su da će u filmu biti ženska protagonistkinja s azijskim karakteristikama. U augustu 2019. je Disney zvanično najavio film na događaju D23 prezentacijom Walt Disney Animation Studiosa. Uz to su najavili da će Cassie Steele davati glas Rayi i da će Awkwafina davati glas Sisu.

U augustu 2020. Disney je najavio zamjene nekih članova glasovne postave i produkcijske ekipe. Don Hall, režiser *Medvjedića Winnieja* (2011) i *Ekipe za 6* (2014), te Carlos López Estrada, koji su se pridružili Disney Animationu 2019. postali su režiseri nakon što su neočekivano bili pozvani jer je Disney bio impresioniran Estradinim režiserskim radom na filmu *U mrtvom kutu* (2018). Briggs se pridružio Johnu Ripi kao scenarist nakon što je bio degradiran s prvobitne pozicije su-režisera. Uz to, Qui Nguyen se pridružila Limu kao koscenarista, a Peter Del Vecho se pridružio Shureru kao producent. Kelly Marie Tran je također zamijenila Steele zbog promjena u likovima i radnji. Shurer je rekao da glumci moraju oličavati iste duhove kao i lik i da je Tran bolje odgovarala ulozi Raye.

Prema Hallu, Disney je preinačio ulogu jer je Raya prvobitno bila zamišljena kao "stoička usamljenica", ali je tim počeo unositi elemente "razboritosti" i "hvalisanja" sličnih liku Star-Lorda iz Marvelovih *Čuvara galaksije* (2014). Časopis *The Hollywood Reporter* je rekao da je Tran odabrana zbog svoje "lakoće i plovnosti, ali i okrutnosti". Disneyjev izbor uloga za *Rayu i posljednjeg zmaja* držao se u tajnosti od članova glasovne ekipe; Disney je unajmio svakog od njih posebno i dao im da snime svoje tekstove pojedinačno. Glumci su, međutim, slučajno otkrili međusobnu umiješanost prije nego što je Disney službeno objavio spisak glumaca.

Radnja filma smještena je u fantastičnoj zemlji Kumandri, inspirirana raznim kulturama jugoistočne Azije, uglavnom kulturama Bruneja, Singapura, Laosa, Tajlanda, Istočnog Timora, Kambodže, Vijetnama, Mjanmara, Malezije, Indonezije i Filipina. Kako bi obavili pozadinsko istraživanje, produkcijski tim otputovao je na Tajland, Vijetnam, Kambodžu, Indoneziju, Filipine i Laos. Producenti su osnovali "Southeast Asia Story Trust", kolektiv kulturnih konsultanata za film koji je uključivao doktora Stevea Arounsacka, vanrednog profesora laoske antropologije na Državnom univerzitetu Kalifornije, Stanislaus. Tajlandska umjetnica Fawn Veerasunthorn bila je voditeljica priče za film.

Kako bi odabrali ime protagonista, producenti su pregledali mnogo prijedloga koje su preporučili stručnjaci iz Disneyjeve organizacije Southeast Asia Story Trust. Scenaristica Adele Lim imala je emotivnu reakciju kada je prvi put čula ime "Raya", što na malajskom znači "proslava".

### Animacija 
Film prikazuje različite kombinacije jugoistočnih azijskih kultura; Rayin šešir identičan je tradicionalnim filipinskim šeširima, dok su njene borilačke tehnike inspirirane tradicionalnim borilačkim tehnikama Indonezije i Malezije. Voda je jedna od glavnih elemenata radnje; koristi se da ilustrira emocionalni rast Raye. Glatko obojene vodene površine predstavljaju trenutke u kojima se Raya osjeća bliskom s onima oko sebe, dok nepovjerenje predstavljaju vodena tijela prikazana s većim kontrastom koji dramatizira sjene i siluete. u proizvodnji su korišteni softverski programi za uređivanje i renderiranje kao što su Autodesk Maya, Houdini i Nuke, kao i programski jezici poput Python i C++.

### Muzika 
James Newton Howard je komponovao muziku za film, njegova četvrta muzika za animirani film Walt Disney Animation Studiosa nakon *Dinosaura*, *Atlantida: Izgubljeno carstvo* i *Planet s blagom*. Muzika je objavljena 26. februara 2021. Jhené Aiko je napisala i izvela pjesmu pod nazivom "Lead the Way" za odjavne zasluge.

Dana 2. marta 2021, Disney Studios Philippines najavio je da će filipinskDisney Character Voices Internationala pjevačica KZ Tandingan pjevati "Gabay" (), prvu Disneyjevu pjesmu na filipinskom jeziku. Ta pjesma i filipinska verzija pjesme "Lead the Way" bila bi dio zvučne podloge filma za sinhronizaciju na filipinskom jeziku. Allie Benedicto, šef marketinga studija Disney Philippines, rekla je da pjesma "pokazuje našu posvećenost radu s lokalnim kreativnim talentima kako bismo ispričali naše priče na lokalno relevantan način". U saopštenju za javnost, Tandingan je rekla da je zahvalna i ponosna što pjeva na svom maternjem jeziku, kao i što pjeva u Disneyjevom filmu. Svidjele su joj se poruke povjerenja, okupljanja i ujedinjenja kako bi promijenili svijet kada se osjećala slabo i sama.

### Lokalizacija 
Disney Character Voices International distributirao je sinhronizacije filma u više od 40 teritorija na više od 30 jezika. Značajni međunarodni glasovi glavne junakinje Raye uključuju: hrvatsku glumicu Taru Thaller, indonezijsku glumicu i pjevačicu Mikhu Tambayong, japansku glumicu Ai Yoshikawu, kinesku glumicu i pjevačicu Zhao Liying, meksičku glumicu i pjevačicu Dannu Paolu, rusku glumicu Marinu Aleksandrovu, srpsku glumicu i pjevačicu Irinu Arsenijević i tajsku glumicu "Yayu".

## Objava 
### Kino i streaming 
*Raya i posljednji zmaj* prvobitno je trebao biti objavljen u Sjedinjenim Državama 25. novembra 2020. Međutim, zbog pandemije COVID-a 19, film je bio odgođen za 12. mart 2021. Dana 10. decembra 2020, kao dio prezentacije Disneyjevog dana investitora, najavljeno je da je datum prikazivanja filma u kinima pomaknut za 5. mart 2021. i da će istovremeno biti objavljen na usluzi Disney+ Premier Access. Film je bio dostupan za kupovinu preko Premier Accessa do 4. juna 2021; bio je dostupan besplatno svim pretplatnicima u Latinskoj Americi od 23. aprila, a od 4. juna u drugim zemljama. U kinima je uz *Rayu i posljednjeg zmaja* bio objavljen kratki film *Us Again*.

### Kućni mediji 
Walt Disney Studios Home Entertainment je objavio film na digitalnom HD-u 2. aprila 2021, a DVD, Blu-ray i Ultra HD Blu-ray izdanja su uslijedila sljedeći mjesec, 18. maja. Na digitalnoj objavi je također bio *Us Again*. Bonus sadržaj u paketu s Blu-ray izdanjem uključuju "An Introduction to *Us Again*", kratkometražni dokumentarac o produkciji kratkog filma *Us Again*; "Taste of Raya", virtualno iskustvo objedovanja u jugoistočnoj Aziji; "Raya: Bringing It Home", dokumentarac o radu na filmu kod kuće; "Martial Artists", lekcija o borilačkim oblicima i oružju korištenom u filmu; "We are Kumandra", kulturni utjecaji filma od jugoistočne azijske ekipe; isječci iz filma; zanimljivosti i uskršnja jaja; Ripino iskustvo rada na knjizi snimanja; i izbrisane scene.

## Prijem 
### Zarada 
*Raya i posljednji zmaj* zaradio je 54,7 miliona dolara u SAD-u i Kanadi i 75,6 miliona dolara na drugim teritorijama za ukupno 130,3 miliona dolara širom svijeta.

U SAD-u i Kanadi je film bio objavljen uz filmove *Chaos Walking* i *Boogie*, i prvobitno je predviđeno da će zaraditi 6-7 miliona dolara u 2.045 kina tokom prvog vikenda. Međutim, nakon što je prvog dana zaradio 2,5 miliona dolara, zbog ponovnog otvaranja kina u New Yorku, procjene za vikend su podignute na 8,3 miliona dolara. Na svom debitantskom vikendu je film zaradio 8,5 miliona dolara i bio je na vrhu blagajne.

Lanci kina Cinemark i Harkins u SAD-u i Cineplex u Kanadi u početku nisu prikazivali film nakon što su odbili Disneyjeve uslove iznajmljivanja, zbog čega je debitantski vikend *Raye i posljednjeg zmaja* bio manje uspješan od filmova *Croods 2: Novo doba* i *Tom i Jerry*, dva porodična filma koja su također objavljena usred pandemije. Međutim, izvedba filma se poboljšala nakon nekoliko sedmica, poklapajući i na kraju nadmašivši uspjeh *Toma i Jerryja*. Film je zaradio 5,5 miliona dolara u drugom vikendu i 5,2 miliona dolara u trećem, ostajući na vrhu blagajne.

### Gledanost publike 
U prva tri dana u sedmici od 1. marta, film je gledan 355 miliona minuta i zauzeo je četvrto mjesto u sedmici među filmovima. Film je bio dostupan na usluzi Disney+ bez ikakvih dodatnih troškova 4. juna 2021. širom svijeta; bio je "drugi najgledaniji naslov za streaming" nakon Netflixovog *Lucifera*. *Raya i posljednji zmaj* je gledan otprilike 1,1 milijardu minuta od 31. maja do 6. juna, što je značajno povećanje za film i bilo koji naslov za streaming, koji je ranije imao 115 miliona minuta gledanja sedmično kada je bio dostupan samo kao premium naslov za 30 dolara. U januaru 2022. tehnološka firma Akamai izvijestila je da je film bio deveti najpiratiraniji film u 2021. godini.

### Kritički prijem 
Film je naišao na generalno pozitivan kritički prijem. Agregator recenzija Rotten Tomatoes izvještava da je 94% od 283 kritičara dalo filmu pozitivnu recenziju s prosječnom ocjenom 7.70/10. Konsenzus sajta glasi: "Još jedan sjajno animirani, vješto izraženi zapis u Disneyjevom kanonu, *Raya i posljednji zmaj* nastavlja povećanu zastupljenost studija, dok potvrđuje da je njegova klasična formula jednako pouzdana kao i uvijek". Na Metacriticu, film ima ponderiranu prosječnu ocjenu 75 od 100 na osnovu 46 kritičara, što ukazuje na "generalno povoljne kritike". Publika koju je anketirao CinemaScore dala je filmu prosječnu ocjenu "A" na skali od A+ do F, dok je PostTrak izvijestio da mu je 92% publike dalo pozitivnu ocjenu, a da je 78% reklo da bi ga definitivno preporučilo. Časopis *The Atlantic* snažno je hvalio izgradnju svijeta i detalje, ali je mislio: "podrediti priču izgradnji svijeta blati poruku filma". Julie Tremaine, u recenziji za novine *San Francisco Chronicle*, pohvalila je prikaz žena.

David Fear je dao filmu tri 3.5/5 zvjezdica u recenziji za *Rolling Stone*, rekavši da su akcijske scene i glasovne izvedbe "oživile film". Na sajtu RogerEbert.com je film pohvaljen za promoviranje osnaživanja žena bez omaložavanje publike. Sandie Angulo Chen iz organizacije Common Sense Media dala je filmu 4/5 zvjezdica, posebno zbog promoviranja osnažavanja. Časopis *Forbes* pohvalio je animaciju, humor i emocionalne trenutke.

Drugi su bili razočarani ograničenom zastupljenošću Jugoistočne Azije u glumačkoj postavi, te su smatrali da je narativ previše osmišljen. U recenziji sajta PopDust.com je Keith Baldwin kritizirao kulturnu estetiku foršpana i motivaciju likova te je vidjeo sličnosti između filma i serija *Avatar: Posljednji gospodar vjetrova* i *Legenda o Korri*. Većina glumaca, s iznimkama Kelly Marie Tran, Butler, Thalia Tran, Wang i Harrison, su istočnoazijske baštine. A. Felicia Wade iz *DiscussingFilma* istakla je to u svojoj recenziji, komentirajući na "obeshrabrujući" nedostatak tačne reprezentacije u glasovnoj postavi, komentirajući da su "promaši cilj u svojoj srži". Justin Chang iz organizacije *NPR* pohvalio je animaciju i humor, ali je rekao da je radnja previše detaljna. Nedostupnost usluge Disney+ u većini jugoistočne Azije također je kritikovana.

### Nagrade i nominacije 
## Reference 
## Vanjski linkovi 
* Zvanični sajt
* Disney+
* 
* Zvanični scenarij

Kategorija:Filmovi iz 2021.
Kategorija:Filmovi na engleskom jeziku
Kategorija:IMAX filmovi
Kategorija:Filmovi Walt Disney Picturesa
Kategorija:Filmovi Walt Disney Animation Studiosa
Kategorija:Animirani filmovi Disneyja
Kategorija:Filmovi Disneyja
Kategorija:Američki animirani filmovi